《赠姚星士》
宋代·于石

姚生年来如我贫，澜翻口舌谈星辰。
凄风落日低黄尘，客路相逢眼为青。
草鞋生翼杖生鳞，一笑索我诗赠行。
我诗何足为重轻，历象妙处须推寻。
相国之生孕昴精，客星动摇归富春。
天不祚汉星坠营，泰阶或坼中台星。
大抵人事关天文，试算天下英雄今几人。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。